Wenke om 'n goeie kredietrekord te behou - Solidariteit Finansiële Dienste (SF Dienste)
Wenke om 'n goeie kredietrekord te behou
By EditorDefault Post 3 September 2021 3 September 2021
Of jy nou 'n groot item soos jou eerste motor of huis op krediet wil koop, 'n studielening wil verkry, 'n kredietkaart by jou bank wil aanvra of bloot 'n selfoonkontrak wil bekom, jy het 'n goeie kredietrekord nodig om toegang tot hierdie finansiële fasiliteite te kry.
Vir enige vorm van krediet moet jy eers aansoek doen by 'n kredietverskaffer, wat dan jou kredietwaardigheid sal nagaan voordat daar besluit sal word of jy geld by hulle kan leen.
'n Goeie kredietgeskiedenis is dus belangrik en sal boonop sorg dat jy 'n gunstiger rentekoers aangebied word wanneer jy die geleende geld moet terugbetaal.
Riglyne vir 'n gesonde kredietrekord:
Gaan jou kredietverslag gereeld na om seker te maak alle inligting is korrek en op datum.
Jou betaalgeskiedenis weerspieël hoe jy jou rekenings beheer en of jy die hele paaiement elke maand betaal of nie. Kyk na jou kredietrekord. Jy sal sien watter rekenings jy nie so goed betaal het soos jy moes nie. Maak dan seker dat jy die volle uitstaande paaiement elke maand betyds betaal.
Te veel skuld. Probeer om die gebruik van jou huidige kredietgeriewe tot minder as 35% van jou limiet te beperk. Byvoorbeeld: As jy 'n kredietkaart of 'n kettingwinkelrekening met 'n limiet van R1 000 het, moet jy probeer om die balans daarop onder R350 te hou.
Negatiewe inligting, soos sekwestrasies wat aandui dat jou skuld jou bates oorskry en jy dit nie kon betaal nie, is algemeen op jou kredietrekord beskikbaar. Gaan jou kredietrekord na vir enige negatiewe inligting en doen aktiewe stappe om al jou uitstaande skuld ten volle te betaal sodat hierdie inligting van jou rekord verwyder kan word.
Hoe lank jou kredietgeskiedenis is, dui aan hoe lank elke rekening oop was. Onderhou 'n gesonde verskeidenheid krediet (winkelrekenings, kredietkaarte, huislening, dienskontrakte soos 'n selfoonrekening) om 'n goeie, sterk kredietgeskiedenis te verseker.
Rekeningaansoeke en navraagaktiwiteite. Hoeveel het jy binne 'n bepaalde tydperk gedoen en hoeveel nuwe rekenings is geopen? Probeer om nie te veel rekeningnavrae op een slag te doen nie. Te veel aansoeke op dieselfde tyd kan aandui dat daar 'n beduidende verandering in jou finansiële omstandighede is.